《用方壶韵题曾子元晴雪轩》
明代·陈谟

闻道幽斋傍雪成，六花飞舞集檐楹。天游杳杳虚生白，云卧沉沉夜自明。

冰茧寒光宜客赋，阳春古调待谁鸣。烟波却有玄真子，时向城南问独清。

作者简介：（1305—1400）元明间江西泰和人，字一德。幼能诗文，尤精经学，旁及子史百家。隐居不求仕，而究心经世之务。尝谓学必敦本，必先变化气质，若礼乐、刑政、钱谷、甲兵、度数之详，亦不可不讲习。洪武初征至京师议礼，宋濂等请留为国学师，引疾辞。家居教授，屡应聘为江浙考试官。学者称海桑先生。有《海桑集》。